Tiedote 4.1.2021

JOULUKUUSILLA PIEN-SAIMAATA PUHTAAKSI

Luonto- ja tiedekeskus Saimaarium käynnisti syksyllä 2020 Raija ja Ossi Tuuliaisen Säätiön rahoituksella **PuuVesi-hankkeen,** jossa pilotoidaan uppopuiden käyttöä rehevöityneiden järvien tilan parantamisessa. Osarahoittajana ja yhteistyökumppanina toimii myös Lappeenranta-Saimaa Rotaryklubi. Rotareiden ja Saimaariumin yhteistyönä tempaistaan loppiaisen jälkeen joulukuusten upotustalkoot.

”Kuusista ja muista havupuista on ikiaikaisesti rakennettu ns. turoja houkuttelemaan kaloja pyydyksiin ja tarjoamaan kevätkutuisille kaloille kutualustoja”, kertoo tutkimusprofessori Kari-Matti Vuori Saimaariumista. Vuoren mukaan perinne on ollut unohtumassa, mutta nyttemmin yleistymässä osana luonnonmukaisia vesienhoitomenetelmiä. ”Maailmalla on jo toistakymmentä vuotta järjestetty tempauksia, joissa on kerätty joulukuusia upotettavaksi niin virtavesiin kuin järvien rannoille tehostamaan taimenten poikastuotantoa ja ahvenkalojen lisääntymistä. Toteutamme nyt tiettävästi ensimmäistä kertaa Järvi-Suomessa vastaavan tempauksen”, toteaa Vuori.

Rotareiden Mikko Heikkilä innostui asiasta tutustuttuaan vuosi sitten Vaasan rannikolla joulukuusitalkoisiin: ”Olin Vaasassa viettämässä viime loppiaista siskoni luona. Sattumalta huomasin että jotain ihmeellistä tapahtuu jäällä. Mentiin lähemmäksi, ja nähtiin miten perhekunnittain tuotiin joulukuusia jäälle, missä Vaasan kalastusseura upotteli kuusia jäähän sahattuihin avantoihin”. Kun Kari-Matti Vuori kävi keväällä 2019 esitelmöimässä rotareille uppopuumenetelmistä, löytyi välittömästi yhteinen tahtotila yhdistää turoperinne ja luonnonmukaisen vesienpuhdistuksen tiede.

Lappeenrannan Saimaa Rotarit, rotaractorit ja SAIMAARIUM keräävät loppiaisen jälkeisenä viikonloppuna joulukuusia vesistökunnostustalkoita varten. Joulukuusia vastaanotetaan kaupungin tontilla Meijerinkadulla 9.-10.01. klo 10-16. Samalla otetaan vastaan vapaaehtoisia lahjoituksia yleishyödyllisen Luonto- ja tiedekeskus SAIMAARIUMin toiminnan tukemiseksi. Maaliskuussa kuivahtaneet kuuset upotetaan Pien-Saimaaseen, jossa ne tarjoavat kutualustan kaloille. Uppokuusen pintaan kehitttyvä päällyskasvusto puhdistaa vettä ja lisää pohjaeläin- ja kalatuotantoa. Upotustalkoista tiedotetaan myöhemmin.

Lisätiedot:

Kari-Matti Vuori, Saimaarium, 0449719962

Jarmo Ruti, Lappeenranta Saimaa rotaryklubi, 0407716928